《送新淦余宰虞卿》
宋代·刘弇

时平循良用，墨绶纷委蛇。夫子西南英，三十朝绅拖。

爰来慈众儿，一掬芝眉和。里闾无愁叹，卒岁知婆娑。

牛解等是刃，恩染谁非波。神闲略朱墨，日永馀弦歌。

及瓜赋归欤，去去可奈何。舂容云涛里，一叶翩经过。

羹鱼饭香籼，凉衣送长哦。三年种桃李，留得春阴多。

邓挽徒虚语，祢翮方云摩。行哉尚良食，吾君正卷阿。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。